ΚΑΝΟΝΙΣΜΌΣ (ΕΕ) αριθ. 272/2010 ΤΗΣ ΕΠΙΤΡΟΠΉΣ της 30ής Μαρτίου 2010 για τροποποίηση του κανονισμού (ΕΚ) αριθ. 972/2006 με τον οποίο καθορίζονται ειδικοί κανόνες που έχουν εφαρμογή κατά τις εισαγωγές ρυζιού Basmati και ένα μεταβατικό σύστημα ελέγχου για τον προσδιορισμό της καταγωγής του Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως τα άρθρα 138 και 143, σε συνδυασμό με το άρθρο 4, Εκτιμώντας τα ακόλουθα: (1) Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Ινδίας, σύμφωνα με το άρθρο XXVIII της ΓΣΔΕ 1994 σχετικά με την τροποποίηση των παραχωρήσεων όσον αφορά το ρύζι, οι οποίες προβλέπονται στον πίνακα CXL της Ευρωπαϊκής Κοινότητας που προσαρτάται στη ΓΣΔΕ 1994 (2), εγκρίθηκε με την απόφαση 2004/617/ΕΚ του Συμβουλίου (3) και προβλέπει ότι επιβάλλεται μηδενικός δασμός στις εισαγωγές αποφλοιωμένου ρυζιού ορισμένων ποικιλιών τύπου Basmati καταγωγής Ινδίας. (2) Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και του Πακιστάν, σύμφωνα με το άρθρο XXVIII της ΓΣΔΕ 1994 σχετικά με την τροποποίηση των παραχωρήσεων όσον αφορά το ρύζι, οι οποίες προβλέπονται στον πίνακα CXL της Ευρωπαϊκής Κοινότητας που προσαρτάται στη ΓΣΔΕ 1994 (4), εγκρίθηκε με την απόφαση 2004/618/ΕΚ του Συμβουλίου (5) και προβλέπει ότι επιβάλλεται μηδενικός δασμός στις εισαγωγές αποφλοιωμένου ρυζιού ορισμένων ποικιλιών τύπου Basmati καταγωγής Πακιστάν. (3) Το άρθρο 1 του κανονισμού (ΕΚ) αριθ. 972/2006 της Επιτροπής (6) προβλέπει ότι οι κανόνες του εν λόγω κανονισμού εφαρμόζονται στο αποφλοιωμένο ρύζι Basmati των ποικιλιών που προσδιορίζονται στο παράρτημα XVIII του κανονισμού (ΕΚ) αριθ. 1234/2007. (4) Το άρθρο 6 παράγραφος 2 του κανονισμού (ΕΚ) αριθ. 972/2006 ορίζει ότι εάν τα αποτελέσματα κάποιας από τις δοκιμές που διεξήγαγαν τα κράτη μέλη στο εισαγόμενο ρύζι Basmati δείξουν ότι το εξετασθέν προϊόν δεν αντιστοιχεί στα όσα αναγράφονται στο σχετικό πιστοποιητικό γνησιότητας, εφαρμόζεται ο εισαγωγικός δασμός για το αποφλοιωμένο ρύζι. Σχετικά με αυτό, η εν λόγω διάταξη δεν αναφέρει καμία ανοχή για την παρουσία ρυζιού που δεν αντιστοιχεί στις ποικιλίες, οι οποίες απαριθμούνται στο παράρτημα XVIII του κανονισμού (ΕΚ) αριθ. 1234/2007. (5) Οι όροι παραγωγής και εμπορίου του ρυζιού Basmati καθιστούν εξαιρετικά δύσκολο να διασφαλιστεί ότι κάθε μεμονωμένη παρτίδα αποτελείται από 100 % ρύζι Basmati των ποικιλιών που απαριθμούνται στο παράρτημα XVIII του κανονισμού (ΕΚ) αριθ. 1234/2007. Για να εξασφαλιστεί η ομαλή ροή των συναλλαγών ρυζιού Basmati στην Ευρωπαϊκή Ένωση, και λαμβάνοντας υπόψη το γεγονός ότι το σύστημα ελέγχου της Ένωσης με βάση το DΝΑ δεν είναι ακόμη λειτουργικό και ότι τα κράτη μέλη μπορούν, συνεπώς, να εφαρμόζουν τα δικά τους πρωτόκολλα ελέγχου με τουλάχιστον 5 % ποσοστό αβεβαιότητας όσον αφορά τους ελέγχους που μπορούν να είναι σωρευτικοί με κάθε επίπεδο ανοχής, είναι σκόπιμο να καθοριστεί περιθώριο ανοχής 5 % για την παρουσία, στο εισαγόμενο ρύζι Basmati, μακρόσπορου ρυζιού το οποίο δεν αντιστοιχεί σε μία από τις ποικιλίες, οι οποίες απαριθμούνται στο εν λόγω παράρτημα XVIII. (6) Προκειμένου να επεκταθεί ο θετικός αντίκτυπος του εν λόγω μέτρου σε όλους τους ενδιαφερόμενους εισαγωγείς, είναι σκόπιμο να προβλεφθεί ότι η ανοχή εφαρμόζεται σε όλες τις εισαγωγές ρυζιού Basmati για τις οποίες οι αρμόδιες αρχές των κρατών μελών δεν έχουν λάβει ακόμη τελική απόφαση σχετικά με την επιλεξιμότητα της παρτίδας. (7) Κατά συνέπεια, ο κανονισμός (ΕΚ) αριθ. 972/2006 πρέπει να τροποποιηθεί αναλόγως. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 6 παράγραφος 2 του κανονισμού (ΕΚ) αριθ. 972/2006 προστίθεται η ακόλουθη πρόταση: «Ωστόσο, η παρουσία έως 5 % αποφλοιωμένου ρυζιού του κωδικού ΣΟ 1006 20 17 ή του κωδικού ΣΟ 1006 20 98 που δεν αντιστοιχεί σε μία από τις ποικιλίες που απαριθμούνται στο παράρτημα XVIII του κανονισμού (ΕΚ) αριθ. 1234/2007 του Συμβουλίου (7) είναι αποδεκτή. Άρθρο 2 Το άρθρο 6 παράγραφος 2 του κανονισμού (ΕΚ) αριθ. 972/2006, όπως τροποποιήθηκε από το άρθρο 1 του παρόντος κανονισμού, εφαρμόζεται επίσης στις εισαγωγές ρυζιού Basmati που πραγματοποιούνται πριν από την έναρξη ισχύος του παρόντος κανονισμού, για τις οποίες οι αρμόδιες αρχές του κράτους μέλους δεν έχουν ακόμη καθορίσει οριστικά ότι ισχύει μηδενικός εισαγωγικός δασμός, όπως προβλέπεται στο άρθρο 138 του κανονισμού (ΕΚ) αριθ. 1234/2007. Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 2 παύει να εφαρμόζεται στο τέλος του δωδέκατου μήνα που έπεται της έναρξης ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαρτίου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 835/2010 ΤΗΣ ΕΠΙΤΡΟΠΉΣ της 22ας Σεπτεμβρίου 2010 για την 135η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 9 Σεπτεμβρίου 2010, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει ένα πρόσωπο από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Το παράρτημα Ι πρέπει, επομένως, να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Σεπτεμβρίου 2010.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 418/2012 ΤΗΣ ΕΠΙΤΡΟΠΉΣ της 16ης Μαΐου 2012 για την τροποποίηση του κανονισμού (ΕΚ) αριθ. 376/2008 όσον αφορά την υποχρέωση προσκόμισης πιστοποιητικών για ορισμένα γεωργικά προϊόντα, και για την τροποποίηση του κανονισμού (ΕΚ) αριθ. 1342/2003 όσον αφορά τη μεταβίβαση των δικαιωμάτων που απορρέουν από τα πιστοποιητικά στον τομέα των σιτηρών και του ρυζιού που εισάγονται στο πλαίσιο δασμολογικών ποσοστώσεων Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και συγκεκριμένα το άρθρο 134 και το άρθρο 161 παράγραφος 3, σε συνδυασμό με το άρθρο 4, Εκτιμώντας τα ακόλουθα: (1) Σύμφωνα με το άρθρο 130 και το άρθρο 161 του κανονισμού (ΕΚ) αριθ. 1234/2007 για τη διαχείριση των εισαγωγών και των εξαγωγών, η Επιτροπή έχει εξουσιοδοτηθεί να καθορίζει τα προϊόντα για την εισαγωγή ή την εξαγωγή των οποίων απαιτείται η προσκόμιση πιστοποιητικού. Κατά την αξιολόγηση της ανάγκης εφαρμογής καθεστώτος έκδοσης πιστοποιητικών, η Επιτροπή πρέπει να λαμβάνει υπόψη τα ενδεδειγμένα εργαλεία για τη διαχείριση των αγορών και ιδίως για την παρακολούθηση των εισαγωγών ή των εξαγωγών. (2) Το άρθρο 1 παράγραφος 2 στοιχείο α) σημείο i) του κανονισμού (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2) σε συνδυασμό με το παράρτημα ΙΙ μέρος Ι τμήμα Α του εν λόγω κανονισμού προβλέπει την υποχρέωση προσκόμισης πιστοποιητικού για τις εισαγωγές, μεταξύ άλλων, σκληρού σίτου συμπεριλαμβανομένων των προϊόντων που εισάγονται με δασμολογικές ποσοστώσεις όπως αναφέρεται στο άρθρο 1 παράγραφος 2 στοιχείο α) σημείο iii) του εν λόγω κανονισμού, κριθής και σόργου σε κόκκους, εκτός από υβρίδια για σπορά, περιλαμβανομένων των σπόρων όλων αυτών των προϊόντων. Ο κανονισμός (ΕΚ) αριθ. 376/2008 προβλέπει επίσης την υποχρέωση προσκόμισης πιστοποιητικού για τις εισαγωγές ριζών μανιόκας, αραρούτης ή σαλεπιού, κονδύλων ηλίανθου (ψευδοκολοκάσια), γλυκοπατατών και παρόμοιων ριζών και κονδύλων με υψηλή περιεκτικότητα σε άμυλο ή ινουλίνη, νωπών ή διατηρημένων σε απλή ψύξη ή κατεψυγμένων ή αποξεραμένων, έστω και κομμένων σε τεμάχια ή συσσωματωμένων σε μορφή σβόλων, για τις εισαγωγές εντεριώνης (ψύχας) του φοίνικα των Μολλούκων (αρτόδενδρου) και για τις εισαγωγές γλυκοπατατών για ανθρώπινη κατανάλωση. (3) Το άρθρο 1 παράγραφος 2 στοιχείο β) σημείο i) του κανονισμού (ΕΚ) αριθ. 376/2008 σε συνδυασμό με το παράρτημα ΙΙ μέρος ΙΙ τμήμα Α του εν λόγω κανονισμού προβλέπει την υποχρέωση προσκόμισης πιστοποιητικού για τις εξαγωγές, μεταξύ άλλων, σκληρού σίτου, σίκαλης, κριθής και βρώμης, περιλαμβανομένων των σπόρων όλων αυτών των προϊόντων. (4) Το παράρτημα II του κανονισμού (ΕΚ) αριθ. 376/2008 αναφέρεται στους κωδικούς ΣΟ προκειμένου να καθορίσει τα προϊόντα που υπόκεινται στην προσκόμιση πιστοποιητικού εισαγωγής ή εξαγωγής, υπό τους όρους που προβλέπονται στον εν λόγω κανονισμό. (5) Κρίνεται σκόπιμο να προσαρμοστούν οι κωδικοί ΣΟ που χρησιμοποιούνται στο παράρτημα ΙΙ μέρη Ι, ΙΙ και ΙΙΙ του κανονισμού (ΕΚ) αριθ. 376/2008 σε εκείνους που χρησιμοποιούνται στο παράρτημα Ι του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (3), όπως τροποποιήθηκε με τον κανονισμό (ΕΕ) αριθ. 1006/2011 της Επιτροπής (4). Επιπλέον, ορισμένες ελάσσονος σημασίας γλωσσικές αλλαγές στο παράρτημα II του κανονισμού (ΕΚ) αριθ. 376/2008 είναι απαραίτητες για λόγους σαφήνειας. (6) Για λόγους απλοποίησης και με σκοπό την ελάφρυνση του διοικητικού φόρτου για τα κράτη μέλη και τις επιχειρήσεις, η απαίτηση προσκόμισης πιστοποιητικών εισαγωγής για τους σπόρους σκληρού σίτου, συμπεριλαμβανομένων των προϊόντων που εισάγονται βάσει δασμολογικών ποσοστώσεων όπως αναφέρεται στο άρθρο 1 παράγραφος 2 στοιχείο α) σημείο iii) του κανονισμού (ΕΚ) αριθ. 376/2008, κριθής και σόργου εκτός από υβρίδια για σπορά, η απαίτηση προσκόμισης πιστοποιητικών εισαγωγής για τις ρίζες μανιόκας, αραρούτης ή σαλεπιού, τους κονδύλους ηλίανθου (ψευδοκολοκάσια), τις γλυκοπατάτες και παρόμοιες ρίζες και κονδύλους με υψηλή περιεκτικότητα σε άμυλο ή ινουλίνη, νωπά ή διατηρημένα σε απλή ψύξη ή κατεψυγμένα ή αποξεραμένα, έστω και κομμένα σε τεμάχια ή συσσωματωμένα σε μορφή σβόλων, την εντεριώνη (ψίχα) του φοίνικα των Μολούκων (αρτόδενδρου) και για τις γλυκοπατάτες για ανθρώπινη κατανάλωση και η απαίτηση προσκόμισης πιστοποιητικών εξαγωγής για τους σπόρους σκληρού σίτου, σίκαλης, κριθής και βρώμης, θα πρέπει να αρθούν. (7) Σύμφωνα με το άρθρο 130 παράγραφος 1 του κανονισμού (ΕΚ) αριθ. 1234/2007, ο κανονισμός (ΕΚ) αριθ. 376/2008 καθιέρωσε την υποχρέωση προσκόμισης πιστοποιητικού για τις εισαγωγές όλων των προϊόντων ζάχαρης που υπάγονται στον κωδικό ΣΟ 1701 και εισάγονται υπό προτιμησιακούς όρους πλην των δασμολογικών ποσοστώσεων. Το ποσό της εγγύησης και η περίοδος ισχύος των πιστοποιητικών εισαγωγής για όλα τα προϊόντα που υπάγονται στον εν λόγω κωδικό ΣΟ αυτό που εισάγονται υπό προτιμησιακούς όρους πλην των δασμολογικών ποσοστώσεων καθορίζονται στο παράρτημα ΙΙ μέρος Ι τμήμα Γ του κανονισμού (ΕΚ) αριθ. 376/2008 με αναφορά σε ειδικές διατάξεις των τομεακών κανονισμών της Επιτροπής. Δεδομένου ότι οι εν λόγω κανονισμοί έχουν εν τω μεταξύ καταργηθεί, είναι σκόπιμο να προσδιορίζεται το ποσό της εγγύησης και η περίοδος ισχύος των πιστοποιητικών εισαγωγής των σχετικών προϊόντων στο εν λόγω τμήμα. (8) Οι κωδικοί των προϊόντων για τα οποία απαιτείται πιστοποιητικό εισαγωγής απαριθμούνται επί του παρόντος στο παράρτημα ΙΙ μέρος Ι του κανονισμού (ΕΚ) αριθ. 376/2008. Με το άρθρο 2 του κανονισμού (ΕΚ) αριθ. 1667/2006 του Συμβουλίου, της 7ης Νοεμβρίου 2006, περί της γλυκόζης και της λακτόζης (5), όλες οι διατάξεις, και ιδίως το καθεστώς συναλλαγών με τρίτες χώρες, που υιοθετήθηκε για τη λακτόζη των γαλακτοκομικών προϊόντων και το σιρόπι εκ λακτόζης που υπάγονται στον κωδικό ΣΟ 1702 19 00 επεκτείνονται στο βιομηχανικό προϊόν λακτόζη και το σιρόπι εκ λακτόζης που υπάγονται στον κωδικό ΣΟ 1702 11 00. Για λόγους πληρότητας, διαφάνειας και σαφήνειας, είναι σκόπιμο να συμπεριληφθεί ο κωδικός ΣΟ 1702 11 00 στο παράρτημα ΙΙ μέρος Ι του κανονισμού (ΕΚ) αριθ. 376/2008. (9) Οι οριζόντιοι κανόνες που αφορούν το μεταβιβαστό των πιστοποιητικών, συμπεριλαμβανομένης της μεταβίβασης των δικαιωμάτων που απορρέουν από τα πιστοποιητικά καθορίζονται στο άρθρο 8 παράγραφος 1 του κανονισμού (ΕΚ) αριθ. 376/2008. Για λόγους σαφήνειας όσον αφορά τη δυνατότητα μεταβίβασης των πιστοποιητικών που εκδίδονται σύμφωνα με το άρθρο 1 παράγραφος 2 στοιχείο α) σημείο ii) του κανονισμού (ΕΚ) αριθ. 376/2008 σχετικά με τις δασμολογικές ποσοστώσεις, φαίνεται σκόπιμο να προσαρμοστεί το άρθρο 6 παράγραφος 7 του κανονισμού (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (6). (10) Ως εκ τούτου, ο κανονισμός (ΕΚ) αριθ. 376/2008 και ο κανονισμός (ΕΚ) αριθ. 1342/2003 θα πρέπει να τροποποιηθούν αναλόγως. (11) Για λόγους σαφήνειας, είναι σκόπιμο να καθοριστούν οι κανόνες σχετικά με τα πιστοποιητικά εισαγωγής που εκδίδονται για τους σπόρους σκληρού σίτου, συμπεριλαμβανομένων των προϊόντων που εισάγονται βάσει δασμολογικών ποσοστώσεων όπως αναφέρεται στο άρθρο 1 παράγραφος 2 στοιχείο α) σημείο iii) του κανονισμού (ΕΚ) αριθ. 376/2008, κριθής και σόργου εκτός από υβρίδια για σπορά, τα πιστοποιητικά εισαγωγής για τις ρίζες μανιόκας, αραρούτης ή σαλεπιού, τους κονδύλους ηλίανθου (ψευδοκολοκάσια), τις γλυκοπατάτες και παρόμοιες ρίζες και κονδύλους με υψηλή περιεκτικότητα σε άμυλο ή ινουλίνη, νωπά ή διατηρημένα σε απλή ψύξη ή κατεψυγμένα ή αποξεραμένα, έστω και κομμένα σε τεμάχια ή συσσωματωμένα σε μορφή σβόλων, την εντεριώνη (ψίχα) του φοίνικα των Μολλούκων (αρτόδενδρου), τις γλυκοπατάτες για ανθρώπινη κατανάλωση και τα πιστοποιητικά εξαγωγής που εκδίδονται για τους σπόρους σκληρού σίτου, σίκαλης, κριθής και βρώμης τα οποία εξακολουθούν να ισχύουν την ημερομηνία έναρξης ισχύος του παρόντος κανονισμού. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 376/2008 Το παράρτημα ΙΙ του κανονισμού (ΕΚ) αριθ. 376/2008 αντικαθίσταται από το κείμενο του παραρτήματος του παρόντος κανονισμού. Άρθρο 2 Τροποποίηση του κανονισμού (ΕΚ) αριθ. 1342/2003 Στο άρθρο 6 του κανονισμού (ΕΚ) αριθ. 1342/2003, η παράγραφος 7 αντικαθίσταται από το ακόλουθο κείμενο: «7. Κατά παρέκκλιση του άρθρου 8 παράγραφος 1 του κανονισμού (ΕΚ) αριθ. 376/2008, τα δικαιώματα που απορρέουν από τα πιστοποιητικά που αναφέρονται στο παρόν άρθρο παράγραφος 4 δεν είναι μεταβιβάσιμα.». Άρθρο 3 Μεταβατικά μέτρα Κατόπιν αιτήματος των ενδιαφερομένων, οι εγγυήσεις που υποβάλλονται για την έκδοση πιστοποιητικών εισαγωγής για τους σπόρους σκληρού σίτου συμπεριλαμβανομένων των προϊόντων που εισάγονται με δασμολογικές ποσοστώσεις όπως αναφέρεται στο άρθρο 1 παράγραφος 2 στοιχείο α) σημείο iii) του κανονισμού (ΕΚ) αριθ. 376/2008, κριθής και σόργου σε κόκκους, εκτός από υβρίδια για σπορά, πιστοποιητικών εισαγωγής για τις ρίζες μανιόκας, αραρούτης ή σαλεπιού, τους κονδύλους ηλίανθου (ψευδοκολοκάσια), τις γλυκοπατάτες και παρόμοιες ρίζες και κονδύλους με υψηλή περιεκτικότητα σε άμυλο ή ινουλίνη, νωπά ή διατηρημένα σε απλή ψύξη ή κατεψυγμένα ή αποξεραμένα, έστω και κομμένα σε τεμάχια ή συσσωματωμένα σε μορφή σβόλων, την εντεριώνη (ψίχα) του φοίνικα των Μολούκων (αρτόδενδρου) και για τις γλυκοπατάτες για ανθρώπινη κατανάλωση και τα πιστοποιητικά εξαγωγής για τους σπόρους σκληρού σίτου, σίκαλης, κριθής και βρώμης, αποδεσμεύονται, εφόσον πληρούνται οι ακόλουθες προϋποθέσεις: α) η ισχύς των πιστοποιητικών δεν έχει λήξει την ημερομηνία έναρξης ισχύος του παρόντος κανονισμού· β) τα πιστοποιητικά χρησιμοποιήθηκαν μόνο εν μέρει ή καθόλου την ημερομηνία έναρξης ισχύος του παρόντος κανονισμού. Άρθρο 4 Έναρξη ισχύος Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Μαΐου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 9ης Αυγούστου 2011 για την περάτωση της διαδικασίας αντιντάμπινγκ σχετικά με τις εισαγωγές φωσφορικού τρις(2-χλωρο-1-μεθυλαιθυλίου) καταγωγής Λαϊκής Δημοκρατίας της Κίνας (2011/498/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Έναρξη (1) Στις 23 Ιουλίου 2010 η Ευρωπαϊκή Επιτροπή (η «Επιτροπή») με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη διαδικασίας»), ανήγγειλε την έναρξη διαδικασίας αντιντάμπινγκ σύμφωνα με το άρθρο 5 του βασικού κανονισμού σχετικά με τις εισαγωγές στην Ένωση φωσφορικού τρις(2-χλωρο-1-μεθυλαιθυλίου) («TCPP») καταγωγής Λαϊκής Δημοκρατίας της Κίνας (η «οικεία χώρα» ή η «ΛΔΚ»). (2) Η διαδικασία ξεκίνησε κατόπιν καταγγελίας που υποβλήθηκε στις 9 Ιουνίου 2010 από το Ευρωπαϊκό Συμβούλιο Βιομηχανίας Χημικών Βιομηχανιών (CEFIC) (εφεξής «ο καταγγέλλων») εξ ονόματος των παραγωγών που αντιπροσωπεύουν το μεγαλύτερο μέρος, σ’ αυτή την περίπτωση πάνω από το 25 %, της συνολικής παραγωγής TCCΡ της Ένωσης. Η καταγγελία περιείχε αποδείξεις για ντάμπινγκ TCCΡ από τη ΛΔΚ και σημαντική ζημία που προέκυψε εξαιτίας του, οι οποίες θεωρήθηκαν επαρκείς για να δικαιολογήσουν την έναρξη της διαδικασίας. 2. Μέρη που αφορά η διαδικασία (3) Η Επιτροπή ενημέρωσε επίσημα τον καταγγέλλοντα, άλλους γνωστούς παραγωγούς της Ένωσης, τους παραγωγούς-εξαγωγείς, τους εισαγωγείς και τους χρήστες που είναι γνωστό ότι ενδιαφέρονται, καθώς και τις ενώσεις τους, όπως επίσης και τους αντιπροσώπους της χώρας εξαγωγής για την έναρξη της διαδικασίας. Δόθηκε στα ενδιαφερόμενα μέρη η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας. Σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να ακουσθούν δόθηκε η δυνατότητα ακρόασης. (4) Λόγω του προφανώς μεγάλου αριθμού παραγωγών-εξαγωγέων και εισαγωγέων, προβλέφθηκε η δυνατότητα δειγματοληψίας στην ανακοίνωση έναρξης της διαδικασίας για τον καθορισμό της πρακτικής ντάμπινγκ και της ζημίας, σύμφωνα με το άρθρο 17 του βασικού κανονισμού. Για να μπορέσει η Επιτροπή να αποφασίσει αν η δειγματοληψία θα ήταν απαραίτητη και, αν ναι, να επιλέξει δείγμα, όλοι οι παραγωγοί-εξαγωγείς και εισαγωγείς κλήθηκαν να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους όσον αφορά το υπό εξέταση προϊόν κατά την περίοδο έρευνας (1η Ιουλίου 2009 - 30ή Ιουνίου 2010), όπως διευκρινίστηκε στην ανακοίνωση έναρξης της διαδικασίας. (5) Έπειτα από την εξέταση των πληροφοριών που υποβλήθηκαν και δεδομένου του μεγάλου αριθμού εισαγωγέων που εξέφρασαν την επιθυμία να συνεργαστούν, αποφασίστηκε ότι ήταν αναγκαία η δειγματοληψία όσον αφορά τους μη συνδεδεμένους εισαγωγείς. Δεδομένου του περιορισμένου αριθμού των παραγωγών-εξαγωγέων που εξέφρασαν την επιθυμία να συνεργαστούν, αποφασίστηκε ότι η δειγματοληψία δεν ήταν αναγκαία όσον αφορά τους παραγωγούς-εξαγωγείς. (6) Έξι μη συνδεδεμένοι εισαγωγείς, που καλύπτουν το 25 % των εισαγωγών στην Ένωση, συμφώνησαν να συμπεριληφθούν στο δείγμα. Δύο εισαγωγείς, που καλύπτουν περίπου το 20 % των εισαγωγών από τη ΛΔΚ και πάνω από το 80 % των εισαγωγών των εισαγωγέων που συμφώνησαν να συμπεριληφθούν στο δείγμα, συμπεριελήφθησαν στο δείγμα.. Σύμφωνα με το άρθρο 17 παράγραφος 2 του βασικού κανονισμού, δόθηκε η δυνατότητα στα ενδιαφερόμενα μέρη να διατυπώσουν παρατηρήσεις σχετικά με την επιλογή του δείγματος. Καμία αντίρρηση δεν διατυπώθηκε όσον αφορά την επιλογή του δείγματος. (7) Η Επιτροπή απέστειλε ερωτηματολόγια στους παραγωγούς-εξαγωγείς, στους εισαγωγείς που συμπεριελήφθησαν στο δείγμα, στους παραγωγούς της Ένωσης, σε όλους τους γνωστούς χρήστες στην Ένωση και σε γνωστούς παραγωγούς ανάλογης χώρας στις Ηνωμένες Πολιτείες της Αμερικής («ΗΠΑ»). Απαντήσεις στο ερωτηματολόγιο ελήφθησαν από τέσσερις παραγωγούς-εξαγωγείς στη ΛΔΚ, έναν παραγωγό από την ανάλογη χώρα, τρεις παραγωγούς της Ένωσης, δύο εισαγωγείς που έχουν επιλεγεί δειγματοληπτικώς και 35 χρήστες στην ΕΕ. Εντούτοις, ένας από τους τέσσερις κινέζους παραγωγούς-εξαγωγείς υπέβαλε απάντηση στο ερωτηματολόγιο που ήταν σε μεγάλο βαθμό ανεπαρκής και κατόπιν αυτού θεωρήθηκε μη συνεργασθείς. (8) Προκειμένου να επιτραπεί στους παραγωγούς-εξαγωγείς στη ΛΔΚ να υποβάλουν, αν το επιθυμούσαν, αίτηση για την αναγνώριση καθεστώτος οικονομίας της αγοράς («ΚΟΑ») ή για τη χορήγηση ατομικής μεταχείρισης («ΑΜ»), η Επιτροπή απέστειλε έντυπα αίτησης στους παραγωγούς-εξαγωγείς, που είχαν γνωστοποιήσει το ενδιαφέρον τους, εντός των καθορισμένων, από την ανακοίνωση έναρξης διαδικασίας, προθεσμιών. Δύο όμιλοι εταιρειών/εταιρείες ζήτησαν αναγνώριση ΚΟΑ σύμφωνα με το άρθρο 2 παράγραφος 7 του βασικού κανονισμού ή ΑΜ, σύμφωνα με το άρθρο 9 παράγραφος 5 του βασικού κανονισμού στην περίπτωση που προκύψει από την έρευνα ότι δεν πληρούν τις προϋποθέσεις για ΚΟΑ. Μια εταιρεία ζήτησε μόνο ΑΜ. (9) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: Παραγωγοί-εξαγωγείς στη ΛΔΚ - Albemarle Chemicals (Nanjing), Nanjing, ΛΔΚ, - Jiangsu Yoke Technology Co., Ltd., Yixing, ΛΔΚ Συνδεδεμένοι εισαγωγείς στην ΕΕ - Albemarle Europe, Louvain-La-Neuve, Βέλγιο, - Shekoy Chemicals Europe BV, Breda, Κάτω Χώρες Παραγωγοί της Ένωσης - ICL-IP Bitterfeld GmbH, Bitterfeld-Wolfen, Γερμανία, - LANXESS Deutschland GmbH, Leverkusen, Γερμανία, - PCC Rokita SA, Brzeg Dolny, Πολωνία. (10) Επειδή ήταν αναγκαίο να καθοριστεί η κανονική αξία όσον αφορά τους παραγωγούς-εξαγωγείς της ΛΔΚ στους οποίους υπήρχε ενδεχόμενο να μην αναγνωρισθεί ΚΟΑ και τον παραγωγό-εξαγωγέα που ζήτησε μόνο ΑΜ, πραγματοποιήθηκε επιτόπια επαλήθευση για τον καθορισμό της κανονικής αξίας με βάση στοιχεία από τις ΗΠΑ ως ανάλογης χώρας στις εγκαταστάσεις της ακόλουθης εταιρείας: - ICL-IP America Inc., St. Louis, Missouri, ΗΠΑ. 2.1. Περίοδος έρευνας και υπό εξέταση περίοδος (11) Η έρευνα για διαπίστωση πρακτικής ντάμπινγκ και ζημίας κάλυψε την περίοδο από 1ης Ιουλίου 2009 έως 30 Ιουνίου 2010 («περίοδος έρευνας» ή «ΠΕ»). Η εξέταση των συναφών τάσεων για την εκτίμηση της ζημίας κάλυψε το διάστημα από την 1η Ιανουαρίου 2007 έως το τέλος της περιόδου έρευνας («υπό εξέταση περίοδος»). 3. Υπό εξέταση προϊόν και ομοειδές προϊόν 3.1. Υπό εξέταση προϊόν (12) Το υπό εξέταση προϊόν είναι φωσφορικό τρις(2-χλωρο-1-μεθυλαιθύλιο) καταγωγής ΛΔΚ που υπάγεται προς το παρόν στον κωδικό ΣΟ ex 2919 90 00. Το προϊόν έχει αριθμό τελωνειακής ένωσης και στατιστικών (CUS) 0024577-2. επίσης αποκαλείται «TCPP» και είναι επίσης γνωστό με τα ακόλουθα συνώνυμα: - 2-προπανολ, 1-χλωρο, φωσφορικό άλας (3:1), - τρι(μονοχλωροϊσοπροπυλο)φωσφορικό άλας (TMCP), - τρι(2-χλωροϊσοπροπυλο)φωσφορικό άλας (TCIP), - τρι(2-χλωρο-1-μεθυλαιθυλ-)εστέρας φωσφορικού οξέος, - τρι(βήτα-χλωροϊσοπροπυλο)φωσφορικό άλας, - 1-χλωρο-2-προπανολ φωσφορικό άλας (3:1). (13) Το υπό εξέταση προϊόν είναι επιβραδυντικό φλόγας που χρησιμοποιείται κυρίως στην παρασκευή πολυουρεθάνης (PUR) για χρήση στις κατασκευές και στην επιπλοποιία. 3.2. Ομοειδές προϊόν (14) Η έρευνα έδειξε ότι το TCPP που παράγεται και πωλείται στην εγχώρια αγορά στη ΛΔΚ και το TCPP που εισάγεται στην Ένωση από τη ΛΔΚ, και εκείνο που παράγεται και πωλείται στην εγχώρια αγορά στις ΗΠΑ, η οποία χρησιμοποιήθηκε ως ανάλογη χώρα, καθώς επίσης και το TCPP που παράγεται και πωλείται στην Ένωση από τον κλάδο παραγωγής της Ένωσης διαθέτουν τα ίδια βασικά φυσικά, χημικά και τεχνικά χαρακτηριστικά και προορίζονται για τις ίδιες χρήσεις. Συνεπώς, τα προϊόντα αυτά θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. 4. Προκαταρκτικά συμπεράσματα και επακόλουθη διαδικασία (15) Στις 27 Απριλίου 2011 η Επιτροπή διαβίβασε στα ενδιαφερόμενα μέρη ενημερωτικό έγγραφο που παρουσιάζει τα προκαταρκτικά συμπεράσματα αναφορικά με τη λόγω διαδικασία. Δεδομένης της ανάγκης να εξεταστούν ορισμένες περαιτέρω πτυχές της έρευνας, κρίθηκε ενδεδειγμένο να μην επιβληθούν οιαδήποτε προσωρινά μέτρα και να συνεχιστεί η έρευνα. Σε όλα τα μέρη δόθηκε η ευκαιρία να υποβάλουν σχετικά αποδεικτικά στοιχεία και παρατηρήσεις όσον αφορά τα προσωρινά συμπεράσματα. Τα μέρη τα οποία το ζήτησαν έγιναν επίσης δεκτά σε ακρόαση. Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες για τα οριστικά της συμπεράσματα. B. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (16) Την 16η Ιουνίου 2011, με επιστολή προς την Επιτροπή, ο καταγγέλλων απέσυρε επισήμως την καταγγελία του. (17) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (18) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Ωστόσο, δεν ελήφθησαν παρατηρήσεις οι οποίες θα μπορούσαν να μεταβάλουν την εν λόγω απόφαση. (19) Επομένως, η Επιτροπή συνάγει το συμπέρασμα ότι είναι σκόπιμο να περατωθεί η διαδικασία αντιντάμπινγκ σχετικά με τις εισαγωγές στην Ένωση φωσφορικού τρις(2-χλωρο-1-μεθυλαιθυλίου) καταγωγής ΛΔΚ, χωρίς να επιβληθούν μέτρα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η διαδικασία αντιντάμπινγκ σχετικά με τις εισαγωγές φωσφορικού τρις(2-χλωρο-1-μεθυλαιθυλίου) καταγωγής Λαϊκής Δημοκρατίας της Κίνας, το οποίο υπάγεται προς το παρόν στον κωδικό ΣΟ ex 2919 90 00, περατώνεται. Άρθρο 2 Η παρούσα απόφαση αρχίζει να ισχύει την ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 9 Αυγούστου 2011.

Εμπορικές πράξεις

Εμπορική νομοθεσία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 605/2010 ΤΗΣ ΕΠΙΤΡΟΠΉΣ της 2ης Ιουλίου 2010 σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Ευρωπαϊκή Ένωση νωπού γάλακτος και γαλακτοκομικών προϊόντων που προορίζονται για ανθρώπινη κατανάλωση (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και είσοδο προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο και παράγραφος 4 και το άρθρο 9 παράγραφος 4, τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (2), και ιδίως το άρθρο 12, τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3), και ιδίως το άρθρο 9, τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (4), και ιδίως το άρθρο 11 παράγραφος 1, το άρθρο 14 παράγραφος 4 και το άρθρο 16, τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (5) και ιδίως το άρθρο 48 παράγραφος 1, Εκτιμώντας τα ακόλουθα: (1) Η οδηγία 92/46/ΕΟΚ του Συμβουλίου της 16ης Ιουνίου 1992 για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (6) προβλέπει τη σύνταξη καταλόγου τρίτων χωρών ή τμημάτων τρίτων χωρών από τις οποίες τα κράτη μέλη μπορούν να επιτρέπουν την εισαγωγή γάλακτος και προϊόντων με βάση το γάλα· προβλέπει επίσης ότι πρέπει να συνοδεύονται τα προϊόντα αυτά από υγειονομικό πιστοποιητικό, να συμμορφώνονται προς ορισμένες απαιτήσεις, συμπεριλαμβανομένων των απαιτήσεων θερμικής επεξεργασίας, και να παρέχονται εγγυήσεις. (2) Σύμφωνα με τα ανωτέρω εγκρίθηκε η απόφαση 2004/438/ΕΚ της Επιτροπής, της 29ης Απριλίου 2004, σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Κοινότητα θερμικά επεξεργασμένου γάλακτος, προϊόντων με βάση το γάλα και νωπού γάλακτος που προορίζονται για ανθρώπινη κατανάλωση (7). (3) Από την ημερομηνία έγκρισης της εν λόγω απόφασης, καθιερώθηκαν ορισμένες νέες απαιτήσεις για την υγεία των ζώων και τη δημόσια υγεία, οι οποίες αποτελούν ένα νέο ρυθμιστικό πλαίσιο στον τομέα αυτό και οι οποίες πρέπει να ληφθούν υπόψη στον παρόντα κανονισμό. Επιπλέον, η οδηγία 92/46/EOK καταργήθηκε με την οδηγία 2004/41/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την κατάργηση ορισμένων οδηγιών σχετικών με την υγιεινή των τροφίμων και τους υγειονομικούς όρους για την παραγωγή και διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση (8). (4) Ο κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (9) καθορίζει τις γενικές αρχές που διέπουν τα τρόφιμα και τις ζωοτροφές γενικά και την ασφάλεια των τροφίμων και των ζωοτροφών ειδικότερα, τόσο σε κοινοτικό όσο και σε εθνικό επίπεδο. (5) Η οδηγία 2002/99/ΕΚ καθορίζει τους κανόνες οι οποίοι διέπουν την εισαγωγή από τρίτες χώρες προϊόντων ζωικής προέλευσης και παραγώγων τους τα οποία προορίζονται για ανθρώπινη κατανάλωση. Προβλέπει ότι τα εν λόγω προϊόντα μπορούν να εισάγονται στην Ευρωπαϊκή Ένωση μόνον εάν συμμορφώνονται προς τις απαιτήσεις που εφαρμόζονται σε όλα τα στάδια της παραγωγής, της μεταποίησης και της διανομής των εν λόγω προϊόντων στην Ευρωπαϊκή Ένωση ή εάν παρέχονται γι’ αυτά ισοδύναμες εγγυήσεις υγείας των ζώων. (6) Με τον κανονισμό (ΕΚ) αριθ. 852/2004 καθορίζονται οι γενικοί κανόνες υγιεινής των τροφίμων, τους οποίους πρέπει να τηρούν οι υπεύθυνοι επιχειρήσεων τροφίμων σε όλα τα στάδια της τροφικής αλυσίδας, καθώς και σε επίπεδο πρωτογενούς παραγωγής. (7) Ο κανονισμός (ΕΚ) αριθ. 853/2004 καθορίζει ειδικούς κανόνες για τους υπεύθυνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Ο εν λόγω κανονισμός προβλέπει ότι οι υπεύθυνοι επιχειρήσεων τροφίμων οι οποίες παράγουν νωπό γάλα και γαλακτοκομικά προϊόντα που προορίζονται για ανθρώπινη κατανάλωση πρέπει να συμμορφώνονται προς τις σχετικές διατάξεις του παραρτήματος ΙΙΙ αυτού. (8) Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση επισήμων ελέγχων για προϊόντα ζωικής προέλευσης. (9) Ο κανονισμός (ΕΚ) αριθ. 2073/2005 της Επιτροπής της 15ης Νοεμβρίου 2005 περί μικροβιολογικών κριτηρίων για τα τρόφιμα (10) καθορίζει τα μικροβιολογικά κριτήρια όσον αφορά ορισμένους μικροοργανισμούς και τους κανόνες εφαρμογής προς τους οποίους πρέπει να συμμορφώνονται οι υπεύθυνοι επιχειρήσεων τροφίμων κατά την εφαρμογή των γενικών και ειδικών απαιτήσεων υγιεινής που αναφέρονται στο άρθρο 4 του κανονισμού (ΕΚ) αριθ. 852/2004. Ο κανονισμός (ΕΚ) αριθ. 2073/2005 προβλέπει ότι οι υπεύθυνοι επιχειρήσεων τροφίμων πρέπει να εξασφαλίζουν ότι τα τρόφιμα πληρούν τα σχετικά μικροβιολογικά κριτήρια που καθορίζονται στον εν λόγω κανονισμό. (10) Όπως προβλέπεται στην οδηγία 92/46/ΕΟΚ του Συμβουλίου το νωπό γάλα και τα προϊόντα με βάση το γάλα μπορούν να προέρχονται μόνον από αγελάδες, προβατίνες, αίγες ή βουβαλίδες. Εντούτοις, οι ορισμοί του νωπού γάλακτος και των γαλακτοκομικών προϊόντων που παρέχονται στο παράρτημα Ι του κανονισμού (ΕΚ) αριθ. 853/2004 επεκτείνουν το πεδίο των κοινοτικών κανόνων υγιεινής του γάλακτος σε όλα τα είδη θηλαστικών και σύμφωνα με τον κανονισμό ως νωπό γάλα ορίζεται το γάλα το οποίο παράγεται από την έκκριση του μαστού εκτρεφόμενων ζώων και το οποίο δεν έχει θερμανθεί σε θερμοκρασία άνω των 40 °C ούτε έχει υποστεί οιαδήποτε επεξεργασία που έχει ανάλογη επίδραση. Επιπλέον, τα γαλακτοκομικά προϊόντα ορίζονται ως μεταποιημένα προϊόντα που προέρχονται από την μεταποίηση νωπού γάλακτος ή από την περαιτέρω μεταποίηση τέτοιων μεταποιημένων προϊόντων. (11) Λαμβανομένης υπόψη της εφαρμογής των κανονισμών (ΕΚ) αριθ. 852/2004, 853/2004 και 854/2004 και των πράξεων εφαρμογής των εν λόγω κανονισμών, είναι απαραίτητο να τροποποιηθούν και να επικαιροποιηθούν οι κοινοτικές προϋποθέσεις δημόσιας υγείας και υγείας των ζώων και οι απαιτήσεις πιστοποίησης για την εισαγωγή στην Ευρωπαϊκή Ένωση νωπού γάλακτος και γαλακτοκομικών προϊόντων προοριζόμενων για ανθρώπινη κατανάλωση. (12) Για λόγους συνοχής της κοινοτικής νομοθεσίας, ο παρών κανονισμός πρέπει επίσης να λαμβάνει υπόψη τους κανόνες που καθορίζονται στον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (11) και των κανόνων εφαρμογής του που καθορίζονται στον κανονισμό (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (12) και στην οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους (13). (13) Η οδηγία 96/93/ΕΚ του Συμβουλίου της 17ης Δεκεμβρίου 1996 σχετικά με την πιστοποίηση ζώων και ζωικών προϊόντων (14) καθορίζει τους κανόνες που πρέπει να τηρούνται κατά την έκδοση των πιστοποιητικών που απαιτούνται από την κτηνιατρική νομοθεσία για να αποφεύγεται η παραπλανητική ή η ψευδής πιστοποίηση. Είναι σκόπιμο να διασφαλίζεται ότι οι αρμόδιες αρχές των εξαγουσών τρίτων χωρών φροντίζουν ώστε να ικανοποιούνται απαιτήσεις πιστοποίησης τουλάχιστον ισοδύναμες προς εκείνες που καθορίζονται στην εν λόγω οδηγία. (14) Επιπλέον, η οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (15), προβλέπει ένα μηχανογραφημένο σύστημα συνδέσεως μεταξύ των κτηνιατρικών αρχών, το οποίο έχει αναπτυχθεί στην Ευρωπαϊκή Ένωση. Η μορφή όλων των υποδειγμάτων πιστοποιητικών υγείας πρέπει να τροποποιηθεί ώστε να επιτρέπει τη συμβατότητά τους με την πιθανή ηλεκτρονική πιστοποίηση στο πλαίσιο του ολοκληρωμένου μηχανογραφικού κτηνιατρικού συστήματος (TRACES) που προβλέπεται στην οδηγία 90/425/EOK. Αντίστοιχα, οι κανόνες που καθορίζονται στον παρόντα κανονισμό πρέπει να λαμβάνουν υπόψη το TRACES. (15) Η οδηγία 97/78/ΕΚ του Συμβουλίου της 18ης Δεκεμβρίου 1997 για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (16) προβλέπει κανόνες σχετικά με τους κτηνιατρικούς ελέγχους προϊόντων ζωικής προέλευσης που εισέρχονται στην Ευρωπαϊκή Ένωση από τρίτες χώρες προς εισαγωγή ή διαμετακόμιση, καθώς και ορισμένες απαιτήσεις πιστοποίησης. Οι εν λόγω κανόνες πρέπει να εφαρμόζονται στα προϊόντα που καλύπτονται από τον παρόντα κανονισμό. (16) Ωστόσο, θα πρέπει να προβλεφθούν ειδικές προϋποθέσεις για τη διαμετακόμιση διαμέσου της Ευρωπαϊκής Ένωσης αποστολών προς και από τη Ρωσία λόγω της γεωγραφικής θέσης του Καλίνινγκραντ η οποία αφορά μόνον τη Λετονία, τη Λιθουανία και την Πολωνία. (17) Για λόγους σαφήνειας της νομοθεσίας της Ευρωπαϊκής Ένωσης, η απόφαση 2004/438/ΕΚ της Επιτροπής πρέπει να καταργηθεί και να αντικατασταθεί με τον παρόντα κανονισμό. (18) Για να αποφευχθεί η διαταραχή του εμπορίου, η χρήση κτηνιατρικών πιστοποιητικών που είχαν εκδοθεί σύμφωνα με την απόφαση 2004/438/ΕΚ πρέπει να επιτραπεί κατά τη διάρκεια μιας μεταβατικής περιόδου. (19) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής Ο παρών κανονισμός προβλέπει: α) τις προϋποθέσεις δημόσιας υγείας και υγείας των ζώων και τις απαιτήσεις πιστοποίησης για την είσοδο στην Ευρωπαϊκή Ένωση αποστολών νωπού γάλακτος και γαλακτοκομικών προϊόντων· β) τον κατάλογο τρίτων χωρών από τις οποίες επιτρέπεται η είσοδος τέτοιων αποστολών στην Ευρωπαϊκή Ένωση. Άρθρο 2 Εισαγωγές νωπού γάλακτος και γαλακτοκομικών προϊόντων από τρίτες χώρες ή τμήματα αυτών που απαριθμούνται στη στήλη Α του παραρτήματος Ι Τα κράτη μέλη επιτρέπουν την εισαγωγή αποστολών νωπού γάλακτος και γαλακτοκομικών προϊόντων από τις τρίτες χώρες ή τμήματα αυτών που απαριθμούνται στη στήλη Α του παραρτήματος Ι. Άρθρο 3 Εισαγωγές ορισμένων γαλακτοκομικών προϊόντων από τρίτες χώρες ή τμήματα αυτών που απαριθμούνται στη στήλη Β του παραρτήματος Ι Τα κράτη μέλη επιτρέπουν την εισαγωγή αποστολών γαλακτοκομικών προϊόντων με βάση το νωπό γάλα αγελάδων, προβατίνων, αιγών ή βουβαλίδων από τρίτες χώρες ή τμήματα αυτών όπου δεν υπάρχει κίνδυνος αφθώδους πυρετού που απαριθμούνται στη στήλη Β του παραρτήματος Ι, υπό τον όρο ότι αυτά τα γαλακτοκομικά προϊόντα έχουν υποβληθεί σε παστερίωση ή έχουν παραχθεί από νωπό γάλα που έχει υποβληθεί σε παστερίωση που περιλαμβάνει μία θερμική επεξεργασία: α) με αποτέλεσμα αύξηση της θερμοκρασίας τουλάχιστον ισοδύναμη με εκείνη που επιτυγχάνεται μέσω της διαδικασίας παστερίωσης, σε θερμοκρασία τουλάχιστον 72 °C επί 15 δευτερόλεπτα· β) εφόσον είναι απαραίτητο, επαρκή για να εξασφαλίζει ώστε τα προϊόντα να παρουσιάζουν αρνητική αντίδραση σε δοκιμασία αλκαλικής φωσφατάσης αμέσως μετά τη θερμική επεξεργασία. Άρθρο 4 Εισαγωγές ορισμένων γαλακτοκομικών προϊόντων από τρίτες χώρες ή τμήματα αυτών που απαριθμούνται στη στήλη Γ του παραρτήματος Ι 1. Τα κράτη μέλη επιτρέπουν την εισαγωγή αποστολών γαλακτοκομικών προϊόντων με βάση το νωπό γάλα αγελάδων, προβατίνων, αιγών ή βουβαλίδων από τρίτες χώρες ή τμήματα αυτών όπου υπάρχει κίνδυνος αφθώδους πυρετού που απαριθμούνται στη στήλη Γ του παραρτήματος Ι, υπό τον όρο ότι αυτά τα γαλακτοκομικά προϊόντα έχουν υποβληθεί σε θερμική επεξεργασία ή έχουν παραχθεί από νωπό γάλα που έχει υποβληθεί σε θερμική επεξεργασία η οποία περιλαμβάνει: α) διαδικασία αποστείρωσης, με την οποία επιτυγχάνεται τιμή F0 ίση ή μεγαλύτερη του 3· β) επεξεργασία εξαιρετικά υψηλής θερμοκρασίας (UHT) άνω των 135 °C σε συνδυασμό με κατάλληλο χρονικό διάστημα· γ) i) σύντομης διαρκείας παστερίωση σε υψηλή θερμοκρασία (επεξεργασία HTST), 72 °C επί 15 δευτερόλεπτα, που εφαρμόζεται δύο φορές σε γάλα με pH ίσο ή μεγαλύτερο του 7,0 ώστε να επιτυγχάνεται, εφόσον είναι απαραίτητο, αρνητική αντίδραση σε δοκιμασία αλκαλικής φωσφατάσης αμέσως μετά τη θερμική επεξεργασία· ή ii) επεξεργασία με ισοδύναμο αποτέλεσμα παστερίωσης όπως κατά το σημείο i) ώστε να επιτυγχάνεται, εφόσον είναι απαραίτητο, αρνητική αντίδραση σε δοκιμασία αλκαλικής φωσφατάσης αμέσως μετά τη θερμική επεξεργασία· δ) επεξεργασία HTST γάλακτος με pH κάτω του 7,0· ή ε) επεξεργασία ΗΤST σε συνδυασμό με άλλη φυσική επεξεργασία: i) είτε με μείωση του pH κάτω του 6 επί μία ώρα, ή ii) πρόσθετη θέρμανση ίση ή μεγαλύτερη των 72 °C, σε συνδυασμό με αποξήρανση. 2. Τα κράτη μέλη επιτρέπουν την εισαγωγή αποστολών γαλακτοκομικών προϊόντων με βάση το νωπό γάλα ζώων άλλων από εκείνα που αναφέρονται στην παράγραφο 1, από τρίτες χώρες ή τμήματα αυτών όπου υπάρχει κίνδυνος αφθώδους πυρετού που απαριθμούνται στη στήλη Γ του παραρτήματος Ι, υπό τον όρο ότι αυτά τα γαλακτοκομικά προϊόντα έχουν υποβληθεί σε επεξεργασία ή έχουν παραχθεί από νωπό γάλα που έχει υποβληθεί σε επεξεργασία η οποία περιλαμβάνει: α) διαδικασία αποστείρωσης, με την οποία επιτυγχάνεται τιμή F0 ίση ή μεγαλύτερη του 3· ή β) επεξεργασία εξαιρετικά υψηλής θερμοκρασίας (UHT) άνω των 135 °C σε συνδυασμό με κατάλληλο χρονικό διάστημα, Άρθρο 5 Πιστοποιητικά Οι αποστολές των οποίων επιτρέπεται η εισαγωγή σύμφωνα με τα άρθρα 2, 3 και 4 πρέπει να συνοδεύονται από υγειονομικό πιστοποιητικό, που συντάσσεται σύμφωνα με το κατάλληλο υπόδειγμα που εμφαίνεται στο μέρος 2 του παραρτήματος ΙΙ για το συγκεκριμένο προϊόν και συμπληρώνεται σύμφωνα με τις επεξηγηματικές σημειώσεις που εμφαίνονται στο μέρος 1 του ιδίου παραρτήματος. Εντούτοις, οι απαιτήσεις που καθορίζονται στο παρόν άρθρο δεν αποκλείουν τη χρήση ηλεκτρονικής πιστοποίησης ή άλλων εγκεκριμένων συστημάτων, εναρμονισμένων σε επίπεδο Ευρωπαϊκής Ένωσης. Άρθρο 6 Όροι διαμετακόμισης και αποθήκευσης Η είσοδος στην Ευρωπαϊκή Ένωση αποστολών νωπού γάλακτος και γαλακτοκομικών προϊόντων μη προοριζόμενων για εισαγωγή στην Ευρωπαϊκή Ένωση αλλά για εισαγωγή σε τρίτη χώρα, είτε κατόπιν άμεσης διαμετακόμισης είτε κατόπιν αποθήκευσης στην Ευρωπαϊκή Ένωση, σύμφωνα με τα άρθρα 11, 12 ή 13 της οδηγίας 97/78/ΕΚ του Συμβουλίου, επιτρέπεται μόνο εάν οι αποστολές πληρούν τους ακόλουθους όρους: α) προέρχονται από τρίτη χώρα ή τμήμα αυτής, από όπου επιτρέπεται η είσοδος στην Ευρωπαϊκή Ένωση αποστολών νωπού γάλακτος ή γαλακτοκομικών προϊόντων και πληρούν τους όρους θερμικής επεξεργασίας για τέτοιες αποστολές, όπως προβλέπεται στα άρθρα 2, 3 και 4· β) συμμορφώνονται προς τους συγκεκριμένους όρους υγείας των ζώων για την εισαγωγή στην Ευρωπαϊκή Ένωση των ως άνω νωπού γάλακτος ή γαλακτοκομικών προϊόντων, όπως καθορίζεται στη βεβαίωση υγείας των ζώων στο μέρος II.1 του σχετικού υποδείγματος υγειονομικού πιστοποιητικού που εμφαίνεται στο μέρος 2 του παραρτήματος ΙΙ· γ) συνοδεύονται από υγειονομικό πιστοποιητικό που συντάσσεται σύμφωνα με το κατάλληλο υπόδειγμα που εμφαίνεται στο μέρος 3 του παραρτήματος ΙΙ για τη συγκεκριμένη αποστολή και συμπληρώνεται σύμφωνα με τις επεξηγηματικές σημειώσεις που εμφαίνονται στο μέρος 1 του ιδίου παραρτήματος· δ) πιστοποιούνται ως αποδεκτές για διαμετακόμιση, καθώς και για αποθήκευση ανάλογα με την περίπτωση, στο κοινό κτηνιατρικό έγγραφο εισόδου που αναφέρεται στο άρθρο 2 παράγραφος 1 του κανονισμού (ΕΚ) αριθ. 136/2004 (17) της Επιτροπής, το οποίο φέρει υπογραφή του επίσημου κτηνίατρου του συνοριακού σταθμού επιθεώρησης όπου γίνεται η είσοδος στην Ευρωπαϊκή Ένωση. Άρθρο 7 Παρέκκλιση όσον αφορά τους όρους διαμετακόμισης και αποθήκευσης 1. Κατά παρέκκλιση από το άρθρο 6, επιτρέπεται η διαμετακόμιση οδικώς ή σιδηροδρομικώς διαμέσου της Ευρωπαϊκής Ένωσης, μεταξύ των καθορισμένων συνοριακών σταθμών επιθεώρησης της Λετονίας, της Λιθουανίας και της Πολωνίας οι οποίοι απαριθμούνται στην απόφαση 2009/821/ΕΚ της Επιτροπής, (18) αποστολών από και προς τη Ρωσία απευθείας ή μέσω άλλης τρίτης χώρας, εφόσον πληρούνται οι ακόλουθοι όροι: α) η αποστολή σφραγίζεται από τις κτηνιατρικές υπηρεσίες της αρμόδιας αρχής με σφραγίδα που φέρει αύξοντα αριθμό στο συνοριακό σταθμό επιθεώρησης όπου γίνεται η είσοδος στην Ευρωπαϊκή Ένωση· β) τα έγγραφα που συνοδεύουν την αποστολή και αναφέρονται στο άρθρο 7 της οδηγίας 97/78/ΕΚ φέρουν τη σφραγίδα «ONLY FOR TRANSIT TO RUSSIA VIA THE EU» (Μόνο για διαμετακόμιση προς τη Ρωσία μέσω της ΕΕ) σε κάθε σελίδα από τον επίσημο κτηνίατρο της αρμόδιας αρχής του συνοριακού σταθμού επιθεώρησης όπου γίνεται η είσοδος στην Ευρωπαϊκή Ένωση· γ) πληρούνται οι διαδικαστικές απαιτήσεις που προβλέπονται στο άρθρο 11 της οδηγίας 97/78/ΕΚ· δ) η αποστολή πιστοποιείται ως αποδεκτή για διαμετακόμιση με το κοινό κτηνιατρικό έγγραφο εισόδου από τον επίσημο κτηνίατρο της αρμόδιας αρχής του συνοριακού σταθμού επιθεώρησης όπου γίνεται η είσοδος στην Ευρωπαϊκή Ένωση. 2. Δεν επιτρέπεται η εκφόρτωση ή αποθήκευση τέτοιων αποστολών, όπως ορίζονται στο άρθρο 12 παράγραφος 4 ή στο άρθρο 13 της οδηγίας 97/78/ΕΚ, στο έδαφος της Ευρωπαϊκής Ένωσης. 3. Διενεργούνται τακτικοί έλεγχοι από την αρμόδια αρχή για να εξασφαλιστεί ότι ο αριθμός των αποστολών και οι ποσότητες των προϊόντων που εξέρχονται από το έδαφος της Ευρωπαϊκής Ένωσης συμφωνούν με τον αριθμό των αποστολών και τις ποσότητες των προϊόντων που εισέρχονται στην Ευρωπαϊκή Ένωση. Άρθρο 8 Ειδική επεξεργασία Οι αποστολές των γαλακτοκομικών προϊόντων των οποίων επιτρέπεται η είσοδος στην Ευρωπαϊκή Ένωση σύμφωνα με τα άρθρα 2, 3, 4, 6 ή 7 από τρίτες χώρες ή τμήματα αυτών όπου εμφανίστηκε κρούσμα αφθώδους πυρετού κατά τους 12 μήνες πριν από την ημερομηνία του υγειονομικού πιστοποιητικού ή πραγματοποιήθηκε εμβολιασμός κατά της εν λόγω νόσου στη διάρκεια της ως άνω περιόδου πρέπει, πριν από την είσοδό τους στο έδαφος της Ευρωπαϊκής Ένωσης, να υποβάλλονται σε μία από τις επεξεργασίες που απαριθμούνται στο άρθρο 4. Άρθρο 9 Κατάργηση Η απόφαση 2004/438/ΕΚ καταργείται. Οι αναφορές στην απόφαση 2004/438/ΕΚ θεωρούνται αναφορές στον παρόντα κανονισμό. Άρθρο 10 Μεταβατικές διατάξεις Για μια μεταβατική περίοδο έως τις 30 Νοεμβρίου 2010, οι αποστολές προϊόντων νωπού γάλακτος και προϊόντων με βάση το γάλα, όπως καθορίζεται στην απόφαση 2004/438/EK, για τα οποία έχουν εκδοθεί τα σχετικά υγειονομικά πιστοποιητικά σύμφωνα με την απόφαση 2004/438/EK, μπορούν να εξακολουθούν να εισέρχονται στην Ευρωπαϊκή Ένωση. Άρθρο 11 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Αυγούστου 2010. Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος. Βρυξέλλες, 2 Ιουλίου 2010.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ